宗門一句
作者：釋守卓
朝代：宋

paragraphs: 宗門一句，明明獨露。
孰辨端倪，胡爲指注。
指注不真，鏡像空塵。
空塵何立，鏡像誰入。
當機則應，頭頭非剩。
觸處俱宣，句句通玄。
門門賓主，互正互偏。
含容透脫，千江一月。
無在不在，誰憎誰愛。
煥爾既明，森然不礙。
不礙既明，金剛眼睛。
窮幽測顯，神妙體靈。
妙靈不住，無生不生。
是宜超越，所以縱橫。